MILL รุกขยายตลาดเหล็กลวด-เหล็กพิเศษหนุนรายได้ปี 59 โตกระโดด
MILL รุกขยายตลาดเหล็กลวด-เหล็กพิเศษป้อนยานยนต์หนุนรายได้ปี 59 โตกระโดด
16 ก.ย. 2558

นายธีรยุทธ เลิศศิรรังสรรค์ กรรมการผู้จัดการ บริษัท มิลล์คอน สเปเชี่ยล สตีล จำกัด ซึ่งเป็นบริษัทย่อยของ บริษัท มิลล์คอนสตีล จำกัด (มหาชน) หรือ MILL  เปิดเผยว่า ขณะนี้บริษัทมีความพร้อมที่จะขยายตลาดเหล็กลวดอย่างเต็มรูปแบบ ได้แก่ เหล็กลวดคาร์บอนต่ำ  เหล็กลวดคาร์บอนสูง
รวมถึงเกรดพิเศษป้อนอุตสาหกรรมยานยนต์ หลังจากที่บริษัทได้ผ่านการทดสอบระบบการผลิต และพร้อมที่จะขยายตลาดหากลุ่มลูกค้ากลุ่มใหม่ จากเดิมที่บริษัทจะขายสินค้าเพื่อเป็นวัสดุก่อสร้าง เช่น เหล็กเส้นข้ออ้อย ,เหล็กรูปพรรณ
อย่างไรก็ตามในช่วงเริ่มต้น บริษัทจะเริ่มผลิตเหล็กลวดเกรดธรรมดา ที่จะสามารถผลิตได้ทันที จากนั้นก็จะพัฒนาไปผลิตเหล็กลวดเกรดพิเศษป้อนอุตสาหกรรมยานยนต์ โดยคาดว่าในปีหน้าจะเห็นการผลิตเหล็กลวดได้อย่างเป็นรูปธรรม  ซึ่งคาดว่าจะมีผลต่อภาพรวมผลประกอบการของกลุ่มมิลล์คอน สตีล ให้มีอัตราการเติบโตของรายได้แบบก้าวกระโดด เพราะการผลิตเหล็กเกรดพิเศษ จะมีมาร์จินที่สูงกว่า
โดยก่อนหน้านี้บริษัทได้เซ็นสัญญา บันทึกความร่วมมือ หรือ MOU กับ บริษัท โกเบ สตีล จำกัด ซึ่งเป็นผู้ผลิตเหล็กลวดเกรดพิเศษชั้นนำ ของญี่ปุ่น และของโลก เพื่อเดินหน้าธุรกิจเหล็กลวดเกรดพิเศษ ป้อนอุตสาหกรรมยานยนต์ในภูมิภาคอาเซียนด้วย
สำหรับธุรกิจอุตสาหกรรมรถยนต์ในประเทศไทยมีการผลิตอยู่ที่ 1.88 ล้านคัน ในปีที่ผ่านมา  และคาดว่าจะสูงถึง 3 ล้านคันในปี 63  และนอกจากความต้องการในอุตสาหกรรมรถยนต์ที่สูงขึ้นเรื่อยๆ ในประเทศไทยแล้ว ก็ยังมีโอกาสขยายตลาดเหล็กลวดเกรดพิเศษ ประเภทนี้ ไปยังประเทศเพื่อนบ้านผู้ผลิตยานยนต์อื่น เช่น อินโดนีเชีย และมาเลเซีย ซึ่งในปัจจุบันต้องนำเข้าเหล็กลวดเกรดพิเศษทั้งหมด 
เนื่องจากยังไม่มีผู้ผลิต ที่มีศักยภาพเพียงพอโดยการผลิตเหล็กลวดเกรดพิเศษนั้น ต้องใช้เทคโนโลยีขั้นสูงในการผลิต ซึ่ง MILL นับเป็นผู้ผลิตรายแรกของประเทศไทยและภูมิภาคอาเซียน ที่มีความพร้อมในการยกขีดความสามารถการผลิตเหล็กลวดเกรดพิเศษดังกล่าว
 